Tobarnsmor (32) døde etter fest
32-åringen ble kjørt til legevakten i Horten ved 7-tiden lørdag morgen. Kort tid etter ankomst ble hun erklært død. Kvinnen, som kommer fra Skoppum, var mor til to mindreårige barn. Politiet ønsker ikke å kommentere om hun hadde ytre skader, og vil ikke si noe om en mulig dødsårsak. - Vi vet ikke hva som har skjedd henne. Vi etterforsker det som et mistenkelig dødsfall og holder alle muligheter åpne, sier politiadvokat Rina Stokke i Vestfold politidistrikt til VG. Avdøde hadde vært på en fest i Andebu, snaue to mil utenfor Tønsberg natt til lørdag. Det er gjennomført avhør av flere personer som var på festen. - Det er også gjort flere beslag i saken, uten at jeg vil gå nærmere inn på hva, sier Stokke. Tidligere i vinter var det tre dødsfall og ti overdoser i Grenlandsdistriktet på grunn av bruk av dødsdopet 1,4-butanediol. Politiet bekrefter at de undersøker om 32-åringen kan ha fått i seg det aktuelle stoffet eller andre lignende stoffer. - Det er en av tingene vi undersøker, sier Stokke.
En 32 år gammel kvinne døde etter en fest i Andebu i Vestfold natt til lørdag. Politiet betrakter dødsfallet som mistenkelig.